CELEX: 52017JC0014
Language: sl
Date: 2017-04-21
Title: Skupni predlog SKLEP SVETA o stališču Unije v okviru Pridružitvenega sveta, ustanovljenega z Evro-mediteranskim sporazumom o pridružitvi med med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, v zvezi s sprejetjem priporočila o prednostnih nalogah partnerstva med EU in Egiptom

EVROPSKA KOMISIJA
            Bruselj, 21.4.2017
            JOIN(2017) 14 final
            2017/0084(NLE)
            Skupni predlog
            SKLEP SVETA
            o stališču Unije v okviru Pridružitvenega sveta, ustanovljenega z Evro-mediteranskim sporazumom o pridružitvi medmed Evropskimi skupnostmi in njihovimi državami članicami na eni strani ter Arabsko republiko Egipt na drugi strani, v zvezi s sprejetjem priporočila o prednostnih nalogah partnerstva med EU in Egiptom
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Prenovljena evropska sosedska politika
                     1
                   določa nov okvir za določitev dvostranskih odnosov s partnerji. Ti odnosi se vključijo v politični dokument, opredeljen kot „prednostne naloge partnerstva“. Ta politični dokument določa temelje za odnose z državo, v katerem se obe strani dogovorita glede omejenega sklopa ciljnih prednostnih nalog v prihodnjih letih.
               
               
                  Koncept je skladen z novo globalno strategijo za zunanjo in varnostno politiko Evropske unije
                     2
                  , ki jo je junija 2016 predstavila visoka predstavnica za zunanje zadeve in varnostno politiko. Celotni niz orodij EU je na najučinkovitejši možni način uporabljen za povečanje učinka in vidljivosti podpore Unije.
               
               
                  Cilj prednostnih nalog partnerstva je obravnavanje skupnih izzivov, s katerimi se srečujeta EU in Egipt, da se spodbudijo skupni interesi in zagotovi dolgoročna stabilnost na obeh straneh Sredozemskega morja. Vodi jih skupna zavezanost univerzalnim vrednotam demokracije, pravne države in spoštovanja človekovih pravic.
               
               
                  Prednostne naloge partnerstva naj bi pripomogle k uresničitvi pričakovanj ljudi na obeh straneh Sredozemskega morja. Zlasti naj bi pripomogle k socialni pravičnosti, možnostim za dostojno zaposlitev, gospodarski blaginji in bistveno boljšim življenjskim pogojem. S tem bodo utrdile stabilnost v Egiptu in EU. Vključujoča rast, ki temelji na inovacijah, ter učinkovito in participativno upravljanje, ki temelji na pravni državi, človekovih pravicah in temeljnih svoboščinah, sta ključna vidika pri doseganju teh ciljev. V dokumentu prednostne naloge partnerstva se upoštevata tudi vlogi EU in Egipta kot mednarodnih akterjev, njegov cilj pa je povečati njuno dvostransko ter regionalno in mednarodno sodelovanje.
               
               
                  EU in Egipt sta septembra 2015 v okviru vrha ZN sprejela agendo za trajnostni razvoj do leta 2030, katere osrednja tema je 17 ciljev trajnostnega razvoja. Agenda 2030 določa skupni okvir ter skupno vizijo za trajnostni razvoj in izkoreninjenje revščine. Sprejetje te univerzalne agende zagotavlja trdno podlago za nadaljnjo konvergenco politik v okviru partnerstva in njegovih prednostnih nalog. Egiptovska „Strategija trajnostnega razvoja – vizija 2030“ je prispevek k izvajanju te univerzalne agende. EU prav tako sprejema ukrepe za izvajanje Agende 2030 prek svojih notranjih in zunanjih politik. EU in Egipt bosta sodelovala pri doseganju opredeljenih ciljev, med drugim na področju razvojne agende 2030.
               
               
                  Prenovljeno partnerstvo bodo usmerjale naslednje glavne prednostne naloge:
               
            
            
               –trajnostno moderno gospodarstvo in socialni razvoj Egipta,
            
            
               –partnerstvo v zunanji politiki,
            
            
               –povečanje stabilnosti.
            
            
               •Skladnost z veljavnimi predpisi s področja zadevne politike
            
            
               
                  Prednostne naloge partnerstva med EU in Egiptom so skladne z prednostnimi nalogami in pogoji, sprejetimi v okviru revidirane evropske sosedske politike. Te prednostne naloge so politična in gospodarska stabilizacija v sosedstvu ter stabilizacija njegove varnosti. Prednostne naloge so prav tako skladne s pridružitvenim sporazumom EU-Egipt, ki je začel veljati leta 2004
                     3
                  .
               
            
            
               •Skladnost z drugimi politikami Unije
            
            
               
                  Predlagane prednostne naloge partnerstva med EU in Egiptom odražajo dolgoletno dejavno sodelovanje EU s sredozemskimi partnerji. Vendar so prednostne naloge tudi popolnoma skladne z nedavno sprejeto globalno strategijo, ki poziva k celovitemu pristopu za reševanje kriz. Ta pristop zajema humanitarno, razvojno, migracijsko, trgovinsko, naložbeno, infrastrukturno, izobraževalno, zdravstveno in raziskovalno politiko EU.
               
               
                  V tem dokumentu se upoštevajo: 
               
            
            
               –spodbujanje človekovih pravic in dobrega upravljanja, 
            
            
               –zunanja razsežnost migracijskih politik EU, 
            
         
         
            
               –večji poudarek na mednarodnem sodelovanju za boj proti terorizmu in nasilnem ekstremizmu ter 
            
            
               –možnosti, ki jih ponuja trgovina za ustvarjanje pravične rasti in dostojnih delovnih mest.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Ta predlog temelji na členu 218(9) Pogodbe o delovanju Evropske unije (PDEU). To je predlog za sklep Sveta Evropske unije o stališču, ki ga je treba sprejeti v okviru Pridružitvenega sveta EU-Egipt, vzpostavljenega z Evro-mediteranskim sporazumom. To stališče se sprejme v imenu Evropske unije glede na priporočilo o sprejetju prednostnih nalog partnerstva.
               
               
                  Prednostne naloge partnerstva se sprejmejo na seji Pridružitvenega sveta EU-Egipt v prvi polovici leta 2017. To se izvede potem, ko Svet Evropske unije na podlagi člena 218(9) PDEU sprejme stališče, ki ga je treba sprejeti v Pridružitvenem svetu EU-Egipt. Po sprejetju stališča bodo prednostne naloge partnerstva določale podlago, ki se bo uporabila za načrtovanje prednostnih nalog v zvezi s podporo Unije v okviru uredbe o evropskem instrumentu sosedstva.  
               
            
            
               •Subsidiarnost (za neizključno pristojnost)
            
            
               
                  Ker prednostne naloge partnerstva zadevajo odnose med EU in Egiptom, jih države članice ne morejo sprejeti na nacionalni ravni.
               
            
            
               •Sorazmernost
            
            
               
                  V skladu s členom 218(9) PDEU je treba sprejeti stališče Sveta EU, preden se lahko v Pridružitvenem svetu EU-Egipt sprejmejo prednostne naloge partnerstva.
               
            
            
               •Izbira instrumenta
            
            
               
                  Svet je v svojih sklepih o pregledu evropske sosedske politike
                     4
                   z dne 14. decembra 2015 potrdil, da namerava leta 2016 „začeti novo fazo sodelovanja s partnerji, na podlagi katere bi se lahko po potrebi oblikovale nove prednostne naloge za posamezna partnerstva, katerih poudarek bi bil na dogovorjenih prednostnih nalogah in interesih“.
               
               
                  Za uresničitev takega sodelovanja so najprimernejši instrument priložene zaveze, saj memorandum o soglasju ne bi imel potrebne ravni učinka, ki se zahteva v „akcijskih načrtih ali enakovrednih skupno dogovorjenih dokumentih“, ki so v členu 3(2) uredbe o evropskem instrumentu sosedstva
                     5
                   navedeni kot ključne usmeritve za določanje prednostnih nalog podpore Unije.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Dokumenti so bili pripravljeni po posvetovanjih z ustreznimi službami Komisije in predstavniki držav članic v delovni skupini Sveta za Magreb in Mašrek ter razpravah z egiptovskimi službami.
               
               
                  Posvetovanje z zainteresiranimi stranmi iz civilne družbe se je začelo februarja 2016 v Kairu in Bruslju. Najpomembnejši prispevek je bila potreba po nadaljnjem spodbujanju človekovih pravic in vloge civilne družbe v političnem, družbenem in gospodarskem razvojnem procesu Egipta. Drugi pomemben vidik je potreba, da se jamstva na področju človekovih pravic in temeljnih svoboščin, določena v egiptovski ustavi, prenese v zakonodajo. Te točke so se upoštevale v priloženem besedilu.
               
               
                  Ta posvetovanja so potekala v skladu z usmeritvami iz prenovljene evropske sosedske politike.
               
            
         
         
            
               •Zbiranje in uporaba strokovnih mnenj
            
            
               
                  Ustrezno tematsko strokovno znanje je bilo na voljo interno, na sedežu EU v Bruslju ali v delegaciji EU v Egiptu v Kairu. 
               
            
            
               •Ocena učinka
            
            
               
                  Ni relevantno.
               
            
            
               •Ustreznost in poenostavitev ureditve
            
            
               
                  Ni relevantno.
               
            
            
               •Temeljne pravice
            
            
               
                  Ni vpliva na temeljne pravice v državah članicah Evropske unije.
               
               
                  Učinki na temeljne pravice v Egiptu bodo predvidoma pozitivni, saj zaveze egiptovske vlade iz prednostnih nalog partnerstva med drugim vključujejo spodbujanje demokracije, temeljnih svoboščin in človekovih pravic kot ustavnih pravic za vse državljane v skladu s svojimi mednarodnimi obveznostmi. EU pa se je zavezala, da bo Egiptu pomagala te zaveze prenesti v zakonodajo. 
               
               
                  EU bo tudi podpirala in krepila zmogljivosti Egipta za zaščito pravic migrantov in zagotavljanje zaščite tistim, ki so do nje upravičeni v skladu z mednarodnimi standardi, ter prizadevanja Egipta, da se marginalizirane skupine zaščitijo pred potencialnimi negativnimi učinki gospodarskih reform z mrežami socialne varnosti in socialno zaščito. Poleg tega bosta EU in Egipt še naprej spodbujala razvoj podeželja in mest ter izboljševala zagotavljanje osnovnih storitev, s poudarkom na posodobitvi izobraževalnega (vključno s tehničnim in poklicnim usposabljanjem) in zdravstvenega sistema. Načela sodelovanja med EU in Egiptom vključujejo krepitev vloge in omogočanje udeležbe mladih in žensk v gospodarstvu in pri upravljanju. 
               
               
                  EU in Egipt sta se zavezala, da bosta sodelovala s civilno družbo in tako učinkovito prispevala h gospodarskemu, političnemu in socialnemu razvoju.  EU in Egipt bosta prav tako poglobila politični dialog o demokraciji in človekovih pravicah.
               
            
            
               4.PRORAČUNSKE POSLEDICE
            
            
               
                  Ni dodatnih proračunskih posledic razen tistih, ki so predvidene v prejšnjih mednarodnih zavezah EU. Kakršne koli dodatne proračunske posledice bodo opredeljene v posebnih predlogih, na primer enotnem okviru podpore evropskega instrumenta sosedstva za obdobje 2017–2020.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Izvajanje prednostnih nalog partnerstva med EU in Egiptom se bo redno spremljalo v okviru mehanizmov pregleda in dvostranskega sodelovanja med EU in Egiptom, kakor je določeno v veljavnem pridružitvenem sporazumu.
               
            
            
               6.REFERENČNI DOKUMENTI
            
            
               (a)Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij:  Pregled evropske sosedske politike, JOIN(2015) 50 final z dne 18. novembra 2015;
            
            
               (b)Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, UL L 304, 30.9.2004;
            
            
               (c)Sklepi Sveta o pregledu evropske sosedske politike z dne 14. decembra 2015;
            
         
         
            
               (d)Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva, UL L 77/27, 15.3.2014.
            
            
               2017/0084 (NLE)
            
            
               Skupni predlog
            
            
               SKLEP SVETA
            
            
               o stališču Unije v okviru Pridružitvenega sveta, ustanovljenega z 
                  Evro-mediteranskim sporazumom o pridružitvi med
                  med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, v zvezi s sprejetjem priporočila o prednostnih nalogah partnerstva med EU in Egiptom
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
            
            
               ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
            
            
               ob upoštevanju naslednjega:
            
            
               (1)Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani je bil podpisan 25. junija 2001 in je začel veljati 1. junija 2004
                  6
               .
            
            
               (2)Svet se je v svojih sklepih z dne 14. decembra 2015 strinjal s Skupnim sporočilom visoke predstavnice Unije za zunanje zadeve in varnostno politiko ter Evropske komisije z dne 18. novembra 2015 o pregledu evropske sosedske politike
                  7
                ter med drugim potrdil svoj namen, da v letu 2016 začne novo fazo sodelovanja s partnerji, na podlagi katere bi se lahko po potrebi oblikovale nove prednostne naloge za posamezna partnerstva, katerih poudarek bi bil na dogovorjenih prednostnih nalogah in interesih.
            
            
               (3)EU in Egipt sta se dogovorila, da bosta utrdila svoje partnerstvo z dogovorom o nizu prednostnih nalog za obdobje 2017–2020, pri čemer bo cilj obravnavanje skupnih izzivov, s katerimi se srečujeta EU in Egipt, da se spodbudijo skupni interesi in zagotovi dolgoročna stabilnost na obeh straneh Sredozemskega morja.
            
            
               (4)Prednostne naloge partnerstva med EU in Egiptom usmerja skupna zavezanost univerzalnim vrednotam demokracije, pravne države in spoštovanja človekovih pravic.
            
            
               (5)Stališče Unije, ki ga je treba sprejeti v okviru Pridružitvenega sveta, glede sprejetja priporočila o prednostnih nalogah partnerstva med EU in Egiptom mora sprejeti Svet Evropske unije –
            
            
               SPREJEL NASLEDNJI SKLEP:
            
            
               Člen 1
            
            
               Stališče Unije v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, v zvezi s sprejetjem prednostnih nalog partnerstva EU-Egipt temelji na osnutku priporočila Pridružitvenega sveta, priloženega temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij: Pregled evropske sosedske politike, JOIN(2015) 50 final, z dne 18. novembra 2015.
               
               
                  
                     (2)
                  „Skupna vizija, enotno ukrepanje: močnejša Evropa. Globalna strategija za zunanjo in varnostno politiko Evropske unije“.
               
               
                  
                     (3)
                  Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, UL L 304, 30.9.2004.
               
               
                  
                     (4)
                  Sklepi Sveta o pregledu evropske sosedske politike z dne 14. decembra 2015.
               
               
                  
                     (5)
                  Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva, UL L 77/27; 15.3.2014, str. 27–43.
               
               
                  
                     (6)
                  Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani, UL L 304, 30.9.2004.
               
               
                  
                     (7)
                  Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij: Pregled evropske sosedske politike, JOIN(2015) 50 final.
               
            
      
    ---documentbreak--- 
      
         
               EVROPSKA KOMISIJA
            Bruselj, 21.4.2017
            JOIN(2017) 14 final
            PRILOGA
            k
            Skupnemu predloguSKLEPA SVETA
            o stališču Unije v okviru Pridružitvenega sveta, ustanovljenega z Evro-mediteranskim sporazumom o pridružitvimed Evropskimi skupnostmi in njihovimi državami članicami na eni strani ter Arabsko republiko Egipt na drugi strani, v zvezi s sprejetjem priporočila o prednostnih nalogah partnerstva med EU in Egiptom
            
               
         
         
            
               PRIPOROČILO št. 1/2017 6. PRIDRUŽITVENEGA SVETA EU-Egipt z dne [DAN MESEC LETO]
            
            
            
               Dogovor o prednostnih nalogah partnerstva EU-Egipt 
            
            
            
               PRIDRUŽITVENI SVET EU-EGIPT JE –
            
            
            
               ob upoštevanju Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani in zlasti člena 76 Sporazuma,
            
            
            
               ob upoštevanju naslednjega:
            
            
               (1)
                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani je bil podpisan 25. junija 2001, veljati pa je začel 1. junija 2004.
            
            
               (2)
                     Pridružitveni svet je na podlagi člena 76 Evro-mediteranskega sporazuma pooblaščen za sprejemanje ustreznih odločitev za namene doseganja ciljev Sporazuma.
            
            
               (3)
                     V skladu z določbami člena 86 Evro-mediteranskega sporazuma pogodbenici sprejmeta vse splošne in posebne ukrepe, potrebne za izpolnjevanje svojih obveznosti iz Sporazuma, ter poskrbita za doseganje ciljev iz Sporazuma.
            
            
               (4)
                     Na podlagi pregleda evropske sosedske politike je bila predlagana nova faza sodelovanja s partnerji, ki omogoča večjo odgovornost obeh strani.
            
            
               (5)
                     EU in Egipt sta se dogovorila, da bosta utrdila svoje partnerstvo, zato sta sprejela dogovor o vrsti prednostnih nalog za obdobje 2017–2020, da bi obravnavala skupne izzive EU in Egipta, spodbujala skupne interese ter zagotovila dolgoročno stabilnost na obeh straneh Sredozemskega morja –
            
            
            
               SKLENIL:
            
            
            
               Člen 1
            
            
         
         
            
               Pridružitveni svet priporoča, da pogodbenici izvajata prednostne naloge partnerstva EU-Egipt, kot so določene v Prilogi.
            
            
            
               Člen 2
            
            
            
               S prednostnimi nalogami partnerstva EU-Egipt, kot so navedene v členu 1, se nadomesti akcijski načrt EU-Egipt, katerega izvajanje je bilo priporočeno s Priporočilom št. 1/2007 Pridružitvenega sveta z dne 6. marca 2007.
            
            
            
               Člen 3
            
            
            
               Ta sklep začne veljati na dan sprejetja.
            
            
            
               V xx, [dan mesec leto].
            
            
            
               Za Pridružitveni svet
            
            
            
               Predsednik
            
            
            
               ***
            
            
            
               PRILOGA
            
            
               Prednostne naloge partnerstva EU-Egipt
            
         
         
            
            
               Prednostne naloge partnerstva EU-Egipt za obdobje 2017–2020
            
            
               
                  I. Uvod
               
               
                  Splošni okvir za sodelovanje med EU in Egiptom je določen s pridružitvenim sporazumom, ki je bil podpisan leta 2001, veljati pa je začel leta 2004. Čeprav so vsi elementi pridružitvenega sporazuma še vedno veljavni, so v tem dokumentu določene prednostne naloge, ki sta jih EU in Egipt skupaj opredelila ob upoštevanju revidirane evropske sosedske politike in na katerih bo v naslednjih treh letih temeljilo partnerstvo.  
               
               
                  Cilj teh prednostnih nalog partnerstva je obravnavati skupne izzive EU in Egipta, spodbujati skupne interese ter zagotoviti dolgoročno stabilnost na obeh straneh Sredozemskega morja. Prednostne naloge partnerstva temeljijo na skupni zavezanosti univerzalnim vrednotam demokracije, pravne države in spoštovanja človekovih pravic. Njihov cilj je tudi okrepiti sodelovanje v podporo egiptovski Strategiji za trajnostni razvoj – Vizija 2030 . 
               
               
                  II. Predlagane prednostne naloge
               
               
                  Prednostne naloge partnerstva bi morale prispevati k izpolnjevanju pričakovanj prebivalcev na obeh straneh Sredozemskega morja, zlasti pri zagotavljanju socialne pravičnosti, možnosti za dostojno zaposlitev, gospodarske blaginje in znatno boljših življenjskih pogojev, s čimer bi se utrdila stabilnost Egipta in EU. Vključujoča rast, podprta z inovacijami, ter učinkovito in participativno upravljanje, ki temelji na pravni državi, človekovih pravicah in temeljnih svoboščinah, sta ključna vidika teh ciljev. Prednostne naloge upoštevajo tudi vlogi EU in Egipta kot mednarodnih akterjev, njihov cilj pa je povečati njuno dvostransko sodelovanje ter regionalno in mednarodno sodelovanje. Zato bo obnovljeno partnerstvo temeljilo na naslednjih glavnih prednostnih nalogah:
               
               
                  1. Trajnostno sodobno gospodarstvo in socialni razvoj Egipta
               
               
                  EU in Egipt bosta kot ključna partnerja sodelovala pri spodbujanju napredka za doseganje socialno-ekonomskih ciljev, določenih v egiptovski Strategiji za trajnostni razvoj – Vizija 2030, da se zagotovita stabilnost in blaginja v Egiptu.  
               
               
                  a) Modernizacija gospodarstva in podjetništvo
               
               
                  Egipt je zavezan doseganju dolgoročne socialno-ekonomske trajnosti, med drugim z ustvarjanjem ugodnejšega okolja za vključujočo rast in ustvarjanje delovnih mest, zlasti za mlade in ženske, vključno s spodbujanjem vključevanja neformalnega sektorja v gospodarstvo.  Pri doseganju dolgoročne gospodarske trajnosti bo to vključevalo ukrepe, s katerimi se lahko ustvari večji fiskalni manevrski prostor za boljše izvajanje strategije za trajnostni razvoj, izvede dodatna reforma subvencij in obdavčitve, s čimer se bo povečala vloga zasebnega sektorja in okrepilo poslovno okolje za privabljanje več tujih naložb, vključno z bolj odprto in konkurenčno trgovinsko politiko, v celoti izkoristi digitalna dividenda ter zagotovi podpora ključnim infrastrukturnim projektom, kot je razvoj učinkovitega prometnega sistema. Poleg tega bo EU podpirala prizadevanja Egipta za reformo javne uprave in dobro upravljanje, vključno z uporabo visokokakovostnih statističnih podatkov, pri čemer se bodo upoštevali digitalna revolucija ter zadevni novi poslovni in družbeni modeli. 
               
               
                  V egiptovski strategiji za trajnostni razvoj je velik pomen pripisan malim in srednjim podjetjem (MSP) in „zelo velikim projektom“, kot so projekt za razvoj Sueškega prekopa , projekt Zlati trikotnik za mineralne vire v Zgornjem Egiptu  ter kultivacija štirih milijonov hektarov zemljišča za kmetijstvo in urbanizacijo, ter egiptovski banki znanja, ki naj bi najbolj prispevali v procesu dolgoročnega socialno-ekonomskega razvoja. Ker imajo MSP pomembno vlogo pri vključujoči rasti, bo ta sektor tudi v prihodnje imel glavno vlogo pri sodelovanju EU z Egiptom. EU bo tudi proučila, kako bi se lahko izboljšal potencial za socialno-ekonomski razvoj projekta za razvoj Sueškega prekopa (vozlišče za Sueški prekop). Poleg tega bosta EU in Egipt sodelovala v različnih sektorjih na področju raziskav in inovacij ter pri spodbujanju napredka digitalnih tehnologij in storitev. V tem okviru sta poudarila svoj interes za okrepitev sodelovanja pri številnih ustreznih raziskovalnih in visokošolskih dejavnostih, med drugim v okviru pobude Obzorje 2020 in programa Erasmus+.
               
               
                   Zaradi egiptovske neprecenljive in raznolike dediščine ter pomembnega prispevka kulturnega sektorja (s katerim je zelo povezan turizem) k državnemu BDP, zaposlenosti, deviznim rezervam in širši družbi bo poseben poudarek na povezavi med kulturo, kulturno dediščino in lokalnim gospodarskim razvojem.  
               
               
                   b) Trgovina in naložbe
               
               
                  EU in Egipt sta pomembna trgovinska partnerja. Zavezana sta krepitvi obstoječega trgovinskega in naložbenega odnosa ter zagotavljanju, da se določbe o trgovini iz pridružitvenega sporazuma EU-Egipt, s katerimi je vzpostavljeno prostotrgovinsko območje, izvajajo tako, da se bo izkoristil ves njihov potencial. Čeprav je EU v preteklosti predlagala obsežno pobudo za sporazum o poglobljenem in celovitem prostotrgovinskem območju za poglobitev in razširitev obstoječega prostotrgovinskega območja, bosta EU in Egipt tudi skupaj opredelila druge primerne pristope za okrepitev trgovinskih odnosov. 
               
               
                  c) Socialni razvoj in socialna pravičnost
               
               
                  Egipt je znova izrazil svojo zavezanost izvajanju reform na področju socialnega razvoja in socialne pravičnosti ter spodbujanju tega področja, obravnavi socialnih in demografskih izzivov, s katerimi se spopada, ter okrepitvi nacionalnih človeških virov, ki bodo spodbujali napredek pri ekonomskem in socialnem razvoju. Pri tem bo EU egiptovska prizadevanja za zaščito marginaliziranih skupin pred morebitnimi negativnimi učinki gospodarskih reform podpirala z  mrežami socialne varnosti in socialno zaščito. Poleg tega bosta EU in Egipt še naprej spodbujala razvoj podeželja in mest ter si prizadevala za izboljšanje zagotavljanja osnovnih storitev s poudarkom na modernizaciji izobraževalnega (vključno s tehničnim in poklicnim usposabljanjem) in zdravstvenega sistema. EU bo širila svoje izkušnje z vzpostavitvijo vključujočega zdravstvenega zavarovanja in izboljšanjem zdravstvenih storitev.  
               
               
                  d) Energetska varnost, okolje in podnebni ukrepi
               
               
                  EU in Egipt bosta sodelovala pri diverzifikaciji virov energije s posebnim poudarkom na obnovljivih virih energije in ukrepih za energijsko učinkovitost. EU bo na prošnjo egiptovske vlade podpirala egiptovska prizadevanja za posodobitev celostne energetske strategije, ki je namenjena izpolnjevanju zahtev po trajnostnem razvoju države ter zmanjševanju emisij toplogrednih plinov. Poleg tega je odkritje plinskih polj na morju v Egiptu zaradi obstoječe infrastrukture za utekočinjenje plina v Egiptu pomembna priložnost za sinergije med EU in Egiptom na področju tradicionalnih virov energije. To bi omogočilo bolj predvidljivo proizvodnjo energije, ki bi bila v interesu Egipta zaradi velike porabe v državi in potenciala za ustvarjanje prihodka (tudi za poslovno okolje in socialni razvoj) in v interesu EU zaradi diverzifikacije oskrbe z energijo. Krepitev energetskega dialoga med EU in Egiptom bo v pomoč pri opredelitvi ključnih področij sodelovanja (kot je tehnična pomoč za vzpostavitev regionalnega energetskega vozlišča), skupnih raziskavah, izmenjavi izkušenj in najboljše prakse, prenosu tehnologije in spodbujanju podregionalnega sodelovanja (znotraj Sredozemlja), pri čemer se je treba zavedati, da je treba ohraniti sredozemske morske ekosisteme. 
               
               
                  EU in Egipt bosta sodelovala pri spodbujanju podnebnih in okoljskih ukrepov v okviru doseganja trajnostnega razvoja. V skladu z njunimi zavezami v okviru sprejetja pariškega podnebnega sporazuma bo EU Egipt podpirala pri izvajanju načrtovanih, nacionalno določenih prispevkov na področju migracije in prilagoditev. Poleg tega bosta EU in Egipt sodelovala pri doseganju ciljev, ki so bili med drugim opredeljeni v agendi za trajnostni razvoj do leta 2030 in Sendajskem okviru za zmanjševanje tveganja nesreč. 
               
            
         
         
            
               
                  Egipt in EU bosta proučila možnosti za sodelovanje na področjih, kot so trajnostno upravljanje virov, tudi vodnih virov, ohranjanje biotske raznovrstnosti, higienizacija, ravnanje s trdnimi odpadki, vključno z zmanjšanjem industrijskih onesnaževal, ravnanje s kemikalijami in nevarnimi odpadki ter boj proti dezertifikaciji in degradaciji tal. Egipt in EU proučujeta tudi priložnosti, ki jih zagotavlja deklaracija ministrov Unije za Sredozemlje o modrem gospodarstvu prek sklada IMP/CC
                     1
                  . Potencialna področja sodelovanja, ki se proučujejo, so med drugim pametna morska pristanišča, pomorski grozdi, celovito gospodarjenje z obalnim pasom in morsko ribištvo.
               
               
                  2. Partnerstvo v zunanji politiki 
               
               
                  Skupni interes EU in Egipta je okrepitev sodelovanja na področju zunanje politike na dvostranski, regionalni in mednarodni ravni.  
               
               
                  Stabilizacija skupnega sosedstva in drugih držav
               
               
                  Egipt ima na tem področju pomembno vlogo, saj je član Varnostnega sveta ZN ter sveta Afriške unije za mir in varnost. V Egiptu je tudi sedež Arabske lige, s katero namerava EU poglobiti in razširiti sodelovanje. Egipt in EU si bosta prizadevala za večje sodelovanje pri številnih vprašanjih in njihovo skupno razumevanje, tudi na večstranski ravni. Njuno partnerstvo je pomembno za stabilnost in blaginjo Sredozemlja, Bližnjega vzhoda in Afrike. Cilj njunega sodelovanja, tudi znotraj regionalnih forumov, bo prispevati k reševanju konflikta, graditvi miru ter obravnavanju političnih in gospodarskih izzivov v teh regijah. Poleg tega bosta EU in Egipt okrepila izmenjavo informacij o glavnih regionalnih in mednarodnih izzivih, ki vplivajo na obe strani. 
               
               
                  Sodelovanje pri kriznem upravljanju in humanitarni pomoči
               
               
                  EU in Egipt bosta okrepila sodelovanje in posvetovanja na področju kriznega upravljanja in preprečevanja kriz na dvostranski in regionalni ravni ter si izmenjala izkušnje, da se v njunem skupnem sosedstvu in drugih državah obravnavajo zapleteni izzivi, povezani z mirom, stabilnostjo in razvojem, ki so posledica konfliktov in naravnih nesreč.     
               
               
                   3. Povečanje stabilnosti
               
               
                  Stabilizacija je skupni izziv EU in Egipta. Zanjo je bistvena vzpostavitev sodobne, demokratične države, ki pravično zagotavlja koristi vsem prebivalcem. Človekove pravice, tj. državljanske, politične, ekonomske, socialne in kulturne pravice, kot so določene v mednarodnem pravu o človekovih pravicah, Pogodbi o Evropski uniji in egiptovski ustavi, so skupna vrednota in temelj sodobne demokratične države. Egipt in EU sta torej zavezana spodbujanju demokracije, temeljnih svoboščin in človekovih pravic kot ustavnih pravic vseh njunih državljanov v skladu z mednarodnimi obveznostmi. V tem okviru bo EU Egiptu zagotavljala podporo pri prenosu teh pravic v zakonodajo.  
               
               
                  a) Sodobna, demokratična država 
               
               
                  Egipt in EU sta zavezana zagotavljanju odgovornosti, pravne države, popolnega spoštovanja človekovih pravic in temeljnih svoboščin ter odzivanju na potrebe svojih državljanov. EU bo podpirala prizadevanja Egipta, da okrepi zmogljivost državnih institucij za učinkovito reformo javnega sektorja, poveča zmogljivost institucij kazenskega pregona pri izvajanju nalog v okviru zagotavljanja varnosti za vse ter razvije ustavne funkcije novega parlamenta. Poleg tega bosta EU in Egipt okrepila sodelovanje pri modernizaciji pravosodja in povečanju dostopa vseh državljanov do sodnega varstva s pravno pomočjo in vzpostavitvijo specializiranih sodišč, pri reformi upravljanja javnih financ in pri boju proti korupciji. Proučila bosta tudi možnost razvoja pravosodnega sodelovanja v kazenskih in civilnih zadevah. Parlamentarno sodelovanje med EU in Egiptom, vključno s strukturiranimi izmenjavami med parlamentarnimi odbori in skupinami, bi okrepilo usklajevanje in spodbujalo medsebojno razumevanje. Poleg tega bo EU podpirala prizadevanja Egipta za povečanje pristojnosti lokalnih organov pri načrtovanju in zagotavljanju javnih storitev ter pri nadaljnjem zagotavljanju enakosti pri ekonomskih, socialnih in političnih možnosti ter za spodbujanje družbene vključenosti vseh oseb.   
               
               
                  b) Varnost in terorizem
               
               
                  Varnost je skupni cilj. Terorizem in nasilni ekstremizem, ki spodbuja terorizem, ogrožata družbeno strukturo držav na obeh straneh Sredozemskega morja. Sta veliki grožnji varnosti in blaginji državljanov. Boj proti tema grožnjama je skupni cilj EU in Egipta, njuno sodelovanje pa lahko temelji na celovitem pristopu, s katerim se bodo obravnavali temeljni vzroki terorizma, pri tem pa ustrezno upoštevale človekove pravice in temeljne svoboščine, da se zagotovita uspešen boj proti radikalizaciji in njeno preprečevanje ter spodbuja socialno-ekonomski razvoj. EU in Egipt ostajata zavezana sodelovanju pri boju proti ekstremizmu in vsaki obliki diskriminacije, vključno z islamofobijo in ksenofobijo. 
               
               
               
                  Druga področja sodelovanja so med drugim krepitev varnosti in zaščite v letalstvu ter zmogljivosti za preprečevanje mednarodnega organiziranega kriminala, kot so tihotapljenje migrantov, trgovina z ljudmi, trgovanje s prepovedanimi drogami in pranje denarja, in boj proti njemu.
               
               
               
                  Obe pogodbenici se strinjata z okrepitvijo sodelovanja na področju izvajanja Akcijskega programa za preprečevanje, zatiranje in izkoreninjenje vseh oblik nezakonite trgovine z osebnim in lahkim orožjem, vključno z izmenjavo izkušenj, usposabljanjem in drugimi dejavnostmi za gradnjo zmogljivosti. 
               
               
               
                  c) Upravljanje migracijskih tokov v medsebojno korist
               
               
                  Politična izjava iz vrha v Valletti in skupni akcijski načrt iz Vallette bosta glavni okvir za sodelovanje EU in Egipta na področju migracije. EU bo podpirala prizadevanja egiptovske vlade za okrepitev svojega okvira za upravljanje migracij, ki vključuje elemente zakonodajne reforme in strategij za upravljanje migracij. Podpirala bo tudi prizadevanja Egipta za preprečevanje nedovoljenih migracij, trgovine z ljudmi in njihovo tihotapljenje ter boj proti njim, vključno s prepoznavanjem žrtev trgovine z ljudmi in zagotavljanju pomoči žrtvam. Prav tako si bo prizadevala podpirati in krepiti zmogljivost Egipta za varstvo pravic migrantov in zagotavljanje zaščite osebam, ki so do nje upravičene, v skladu z mednarodnimi standardi. EU in Egipt bosta proučila možnosti za sodelovanje pri prostovoljni vrnitvi migrantov brez urejenega statusa v izvorno državo, da se zagotovi zakonito globalno upravljanje migracij. To bo dopolnjevalo sodelovanje pri obravnavi temeljnih vzrokov za nedovoljene migracije, zlasti nerazvitosti, revščine in brezposelnosti.
               
            
         
         
            
               
                  Mobilnost oseb lahko prispeva k razvoju spretnosti in znanja, kar bi lahko nato prispevalo k razvoju Egipta. Prav tako bi se lahko zgradili trajnostni mostovi med visokokvalificirano delovno silo v EU in Egiptu. EU in Egipt sta zavezana popolni zaščiti pravic migrantov.   
               
               
                  III. Načela sodelovanja 
               
               
                  S spodbujanjem človeškega dejavnika in medosebnih stikov se bodo okrepile vezi in s tem utrdilo partnerstvo med EU in Egiptom. Medsebojna odgovornost ter odgovornost do Evropejcev in Egipčanov sta ključna vidika prednostnih nalog partnerstva.  
               
               
                  Vprašanja v skupnem interesu bi bilo treba obravnavati s tesnejšim regionalnim in podregionalnim (jug-jug) sodelovanjem. Pri tem bosta EU in Egipt sodelovala v okviru Unije za Sredozemlje in Fundacije Anna Lindh, zlasti na področju medkulturnega dialoga.
               
               
                  Kultura dialoga se je izkazala za dragoceno orodje pri razvoju medsebojnega spoštovanja. Bistvena bosta poglobitev političnega dialoga o demokraciji in človekovih pravicah ter ohranjanje tistih tehničnih vidikov, ki ga krepijo. Dialog bo tudi način za utrjevanje partnerstva ter pregled povezanosti in dosežkov v njegovem okviru. 
               
               
                  V skladu s prednostnimi nalogami egiptovske vlade bo pri prednostnih nalogah partnerstva poudarek na mladih, od katerih je odvisna dolgoročna stabilnost naših družb, in ženskah, ki so bistvene za napredek vsake družbe. Ključen cilj je krepiti njihovo moč in jim zagotoviti pravna in praktična orodja, da prevzamejo svojo ustrezno vlogo v družbi, in sicer z aktivno udeležbo v gospodarstvu in upravljanju države. EU bo še naprej delila izkušnje, ki jih je pridobila v boju proti diskriminaciji žensk in pri spodbujanju enakosti spolov ter spodbujanju vključevanja mladih in zagotavljanju priložnosti mladim.
               
               
                  EU in Egipt se strinjata, da civilna družba v zelo veliki meri prispeva k izvajanju prednostnih nalog partnerstva ter preglednemu, participativnemu upravljanju in da lahko podpira proces trajnostnega razvoja, ki trenutno poteka v Egiptu. Sodelovala bosta s civilno družbo  in učinkovito prispevala k procesu gospodarskega, političnega in socialnega razvoja v skladu z egiptovsko ustavo in ustrezno nacionalno zakonodajo.
               
               
                  IV. Sklep
               
               
                  V duhu skupne odgovornosti sta EU in Egipt skupaj opredelila prednostne naloge partnerstva ter bosta razvila dogovorjeni mehanizem za vrednotenje in spremljanje. Predviden je tudi vmesni pregled za oceno učinka prednostnih nalog partnerstva. V skladu z osredotočenim pristopom prednostnih nalog partnerstva bosta EU in Egipt skupaj racionalizirala izvajanje svojega pridružitvenega sporazuma za skupne interese. Pridružitveni odbor in Pridružitveni svet bosta tudi v prihodnje ključna organa, ki bosta vsako leto izvedla skupno oceno izvajanja prednostnih nalog partnerstva. 
               
            
            
         
         
            
                  
                     (1)
                  Sklad za regionalni politični dialog o integrirani pomorski politiki/podnebnih spremembah.